ET Euroopa Liidu Teataja L 154/3

EUROOPA KESKPANGA SUUNIS (EL) 2018/876,

1. juuni 2018,

asutuste ja filiaalide andmete registri kohta (EKP/2018/16)

EUROOPA KESKPANGA NÕUKOGU,

võttes arvesse Euroopa Liidu toimimise lepingut, eelkõige selle artikli 127 lõikeid 2 ja 5,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 5.1, 12.1 ja 14.3,

ning arvestades järgmist:

(1) Euroopa Keskpank (EKP) peab asutuste ja filiaalide andmete registrit (Register of Institutions and Affiliates Data, RIAD). RIAD on ühine andmekogu juriidiliste isikute ja muude statistiliste institutsionaalsete üksuste viitandmete hoidmiseks, mille kogumine toetab äritegevust kogu eurosüsteemis ning Euroopa Keskpankade Süsteemi (EKPS) ja ühtse järelevalvemehhanismi (SSM) ülesannete täitmist. RIAD lihtsustab erinevate andmekogumite lõimumist eelkõige ühiste tunnuste kaudu. Koos andmetega teistest andmebaasidest, näiteks väärtpaberite keskandmebaas (CSDB), EKPSi väärtpaberiosaluste statistika andmebaas (SHSDB) ja ühine granulaarsete analüütiliste krediidiandmete register („AnaCredit“), on RIADi andmed aluseks rahapoliitika otsuseid toetavatele analüüsidele ja uuringutele, süsteemsete riskide varasele tuvastamisele ning makrotasandi usaldatavuspoliitika ja mikrotasandi usaldatavusnõuete täitmise järelevalve teostamisele. RIADi andmeid kasutatakse ka rahaloomeasutuste, investeerimisfondide, väärtpaberistamise tehingutes osalevate finantsvahendusettevõtete, maksestatistikas asjakohaste institutsioonide ning kindlustusseltside ametliku nimekirja koostamiseks. Üksuste viitandmete sisestamine toimub nende töötlemise ja sisestamisega RIADi kehtiva korra alusel.

(2) RIAD hõlmab laias ulatuses andmeatribuute iga konkreetse üksuse kohta ja nendevaheliste seoste kohta, mis võimaldab gruppide struktuuride tuletamist. Neid struktuure, sealhulgas „märkimisväärset seost“, võib raamatupidamise või usaldatavusnõuete konsolideerimise eesmärgil koostada muul viisil. See andmetöötlus ja sellega seotud analüüsid toetavad tagatiste ja riski haldamist, finantsstabiilsust ja mikrotasandi usaldatavusnõuete täitmise järelevalvet.

(3) Iga riigi keskpank (RKP) sisestab praegu RIADisse andmeid ja ajakohastab neid kooskõlas mitmete EKP õigusaktidega, näiteks suunis EKP/2014/15, (1) Euroopa Keskpanga määrus (EL) nr 1333/2014 (EKP/2014/48) (2) ja Euroopa Keskpanga määrus (EL) 2016/867 (EKP/2016/13) (3). EKPS kasutab samuti bilansiandmeid, mis esitatakse EKP monetaar- ja finantsstatistika raamistikus tema vastaspoolte kohta vastavalt Euroopa Keskpanga suunise (EL) 2015/510 (EKP/2014/60) (4) artikli 2 punktis 11 määratletule. Tulevikus nõutakse RKPdelt samuti, et nad kannaksid RIADisse andmed ja ajakohastused mittefinantsettevõtete ja muude üksuste kohta, eelkõige AnaCrediti toetamiseks. RKPd tagavad EKP-le esitatava teabe kvaliteedi ja jälgivad seda kooskõlas EKPSi avaliku kohustusega seoses Euroopa statistikaga ning raamistikuga ECB Statistics Quality Framework and quality assurance procedures (5).

(4) Käesoleva suunise eesmärk on paremini koordineerida iga RKP ja RKP iga asjakohase tegevusvaldkonna ülesandeid seoses viitandmete esitamise, ajakohastamise ja valideerimisega.

(5) Käesoleva suunise alusel kogutavate statistiliste andmete konfidentsiaalsus tuleb tagada vastavalt nõukogu määrusele (EÜ) nr 2533/98 (6). Viitandmete osas, mida ei koguta EKPSi statistika õigusraamistiku alusel, kehtivad andmeid esitanud asjakohase üksusega sõlmitud lepingu sätted.

(6) Täpsed, õigeaegsed ja täielikud viitandmed üksuste ja nende seoste kohta on vajalikud EKPSi ja ühtse järelevalvemehhanismi ülesannete täitmiseks. Sellest tulenevalt on vaja tõhustada RIADi üldist juhtimist ning koondada käesolevasse suunisesse EKPSi ülesannetega seotud andmekogumise, kvaliteedijuhtimise ja levitamise nõuded, mille adressaadiks on eurot rahaühikuna kasutavate liikmesriikide RKPd, ning eraldi suunisesse nõuded, mille adressaadiks on riikide pädevad asutused.

(7) Praegu suunise EKP/2014/15 alusel esitatavad viitandmed tuleb esitada käesoleva suunise alusel. Edaspidi esitatakse Euroopa Keskpanga suunise (EL) 2017/2335 (EKP/2017/38) (7) ja muude EKP suuniste alusel esitatud viitandmed käesoleva suunise alusel, kui seda peetakse vajalikuks.

(8) Euro üleööturu tagamata intressimäär, mida vastavalt nõukogu 20. septembri 2017. aasta otsusele koostatakse enne 2020. aastat, tugineb esitatud LEI andmete RIADi viitandmetega täiendamisel. Võttes arvesse selle uue intressimäära kriitilisust ja tähtsust ja täiendavate, määruse (EL) nr 1333/2014 (EKP/2014/48) osas asjakohaste andmete kavandatud avaldamist, peavad pädevad RKPd tegema kõik võimaliku, et tagada nende andmete kvaliteet ja usaldusväärsus.

(9) EKPSi sisese RIADi haldamise tiheda ja tõhusa koostöö huvides tuleb käesolevat suunist täiendada soovitusega, milles palutakse RKPsid liikmesriikides, mille rahaühik ei ole euro, aktiivselt osaleda RIADi andmete edastamises, valideerimises ja kõigipoolses andmete vahetamises riigisiseste üksuste kohta ning kasutada juurdepääsu euroala andmekogumile.

(10) Lisaks, tulenevalt EKPSi ja ühtse järelevalvemehhanismi vastastikusest täiendamisest grupistruktuuri andmete töötlemisel ja ajakohastamisel, tuleb EKPSi ülesandeid puudutavad nõuded sätestada käesolevas suunises ning ühtse järelevalvemehhanismi ülesandeid puudutavad nõuded sätestada tulevases ühtsele järelevalvemehhanismile adresseeritud suunises.

(11) RIADis sisalduvaid isikuandmeid töödeldakse kooskõlas Euroopa Parlamendi ja nõukogu määrustega (EÜ) nr 45/2001 (8) ja (EL) 2016/679 (9).

(12) Tuleb kehtestada kord tehniliste muudatuste tegemiseks käesoleva suunise lisadesse, tingimusel et need ei muuda aluspõhimõtteid ega mõjuta aruandluskoormust,

ON VASTU VÕTNUD KÄESOLEVA SUUNISE:

I PEATÜKK

ÜLDSÄTTED

Artikkel 1

Reguleerimisese ja eesmärk

1. Käesolevas suunises kehtestatakse RKPde kohustused seoses viitandmete esitamisega ning RIADi haldamise ja andmekvaliteedihaldusega; samuti teavad EKP kohustused seoses andmehalduse korraldusega.

2. RIAD on EKPSi üksusi ja nendevahelisi seoseid käsitlevate viitandmete ühine andmekogu. Eesmärgiga tuvastada konsolideeritult pangandusriske ja laenusaajate laenukoormust aitab RIAD integreerida CSDB, SHSDB ja AnaCrediti (kui hakkab kehtima andmeesitajate aruandluskohustus määruse (EL) 2016/867 (EKP/2016/13) alusel), samuti rahaloomeasutuste, investeerimisfondide, väärtpaberistamise tehingutes osalevate finantsvahendusettevõtete, maksestatistikas asjakohaste asutuste ja kindlustusseltside andmekogud, mida esitatakse vastavate EKP õigusaktide alusel nende üksuste aruandluskohustuse kohta. Sellega võimaldab RIAD tuletada muu hulgas pankade riskipositsioone ja laenusaajate laenukoormust konsolideeritud alusel.

Artikkel 2

Mõisted

Käesolevas suunises kasutatakse järgmisi mõisteid:

1) „üksus“ (entity)– üks järgmistest üksustest: i) juriidiline üksus; ii) juriidilise üksuse filiaal; iii) ühiseks investeerimiseks loodud ettevõtja; ja iv) muu institutsionaalne üksus, mis ei ole hõlmatud punktidega i–iii;

2) „juriidiline üksus“ (legal unit)– juriidiline isik, mille olemasolu tunnustatakse õiguses eraldiseisvalt üksikisikutest või institutsioonidest, mis võivad olla selle omanikud või liikmed, ja füüsiline isik, kes tegeleb iseseisvalt majandustegevusega;

3) „juriidiline isik“ (legal person)– juriidiline isik määruse (EL) 2016/867 (EKP/2016/13) artikli 1 punktis 5 määratletud tähenduses;

4) „filiaal“ (branch)– tegevuskoht, mis on äriühinguna tegutsevast juriidilisest üksusest õiguslikult sõltuv osa;

5) „peakontor“ (headquarter)– üksus, mis kontrollib ühte või mitut mitteiseseisva äriühinguna tegutsevat mitte-residendist üksust;

6) „ühiseks investeerimiseks loodud ettevõtja“ (collective investment undertaking; UCITS)– mõistet kasutatakse Euroopa Parlamendi ja nõukogu määruse (EL) nr 575/2013 (10) artikli 4 lõike 1 punktis 7 määratletud tähenduses;

7) „institutsionaalne üksus“ (institutional unit)– mõistet kasutatakse Euroopa Parlamendi ja nõukogu määruse (EL) nr 549/2013 (11) A lisa punktides 2.12 ja 2.13 määratletud tähenduses;

8) „ettevõte“ (enterprise)– mõistet kasutatakse nõukogu määruse (EMÜ) nr 696/93 (12) lisa III jao punktis A määratletud tähenduses;

9) „ettevõtete grupp“ (enterprise group)– mõistet kasutatakse määruse (EMÜ) nr 696/93 lisa III jao punktis C määratletud tähenduses;

10) „pangandusgrupp“ (banking group)– finantsüksuste grupp, mis toimib ühe majandusüksusena luba omava krediidiasutuse või finantsvaldusettevõtja poolt teostatava ühise juhtimise kaudu vastavalt määrusele (EL) nr 575/2013 ning mille suhtes kehtib raamatupidamise konsolideerimise kohustus vastavalt rahvusvahelisele finantsaruandlusstandardile (IFRS) 10 (13);

11) „kontroll“ (control)– mõistet kasutatakse määruse (EL) nr 575/2013 artikli 4 lõike 1 punktis 37 määratletud tähenduses;

12) „viitandmed“ (reference data)– RIADi kantud kõik alusandmed, mis kirjeldavad eraldiseisvat üksust ja selle seoseid teiste üksustega;

13) „RIADi kood“ (RIAD code)– pädeva RKP või EKP loodud kordumatu tunnus, mis võimaldab tuvastada RIADi kantud üksuse;

14) „ajutine RIADi kood“ (temporary RIAD code)– RIADi tunnuse formaadist erinevas eelnevalt kindlaksmääratud formaadis tunnus, mille RKP või EKP annab uuele üksusele RIADi kandmisel enne RIADi koodi määramist;

15) „pädev RKP“ (competent NCB)– RIADis tema liikmesriigi residentidest üksuste haldamise eest vastutav RKP;

16) „riiklik pädev asutus“ (national competent authority)– mõistet kasutatakse nõukogu määruse (EL) nr 1024/2013 (14) artikli 2 punktis 2 määratletud tähenduses;

17) „koostamisreegel“ (compounding rule)– RKP poolt kasutatava iga üksiku andmeatribuudi prioriteetsuse järjekord vasturääkivate andmeallikate puhul;

18) „RIADi keskus“ (RIAD hub)– EKPSis RIADiga seotud tegevuse keskus, mida kasutatakse seoses käesoleva suunise artikliga 3;

19) „resident“ (resident entity)– üksus, mis on resident määruse (EÜ) nr 2533/98 artikli 1 punktis 4 määratletud tähenduses;

20) „tööpäev“ (working day)– kõik päevad, v.a laupäev, pühapäev ja riiklik püha EKPs või asjaomases liikmesriigis;

21) „juriidilise isiku tunnus“ (Legal Entity Identifier; LEI)– juriidilisele isikule antud tähtnumbriline viitekood kooskõlas ISO 17442 standardiga (15);

22) „rahaloomeasutus“ (monetary financial institution; MFI)– mõistet kasutatakse Euroopa Keskpanga määruse (EL) nr 1071/2013 (EKP/2013/33) (16) artikli 1 punktis a määratletud tähenduses;

23) „investeerimisfond“ (investment fund; IF)– mõistet kasutatakse Euroopa Keskpanga määruse (EL) nr 1073/2013 (EKP/2013/38) (17) artikli 1 punktis 1 määratletud tähenduses;

24) „finantsvahendusettevõte, FVC“ (financial vehicle corporation)– mõistet kasutatakse Euroopa Keskpanga määruse (EL) nr 1075/2013 (EKP/2013/40) (18) artikli 1 punktis 1 määratletud tähenduses;

25) „maksestatistikas asjakohane institutsioon“ (payment statistics relevant institution, PSRI)– makseteenuse pakkuja Euroopa Parlamendi ja nõukogu direktiivi (EL) 2015/2366 (19) artikli 4 kohaselt ja maksesüsteemi haldaja, mis on määratletud juriidilise isikuna ja mis on juriidiliselt vastutav maksesüsteemi haldamise eest;

26) „kindlustusselts“ (insurance corporation; IC)– mõistet kasutatakse Euroopa Keskpanga määruse (EL) nr 1374/2014 (EKP/2014/50) (20) artikli 1 punktis 1 määratletud tähenduses;

27) „andmeatribuut“ (attribute)– andmeatribuudid, mida esitatakse andmekogumite jaoks käesoleva suunise I ja II lisas;

II PEATÜKK

ÜLDSÄTTED RIADi NING ÜKSUSTE VIITANDMETE REGISTRISSE KANDMISE, HALDAMISE, LÄBIVAATAMISE JA ÜLEKANDMISE KOHTA

Artikkel 3

RIADi keskuste asutamine

1. Iga RKP asutab kohaliku RIADi keskuse, mis hõlmab kohalikku asjatundlikkust, teadmisi ja kõiki tehnilisi võtteid, mis on seotud üksusi ja nende grupistruktuure käsitlevate viitandmetega.

2. Kohalikel RIADi keskustel on järgmised ülesanded: a) täita ainsa viitandmete kontaktpunkti ülesannet RIADi jaoks oma liikmesriigis, b) koordineerida oma tegevust muude riiklike pädevate asutustega riigisiseselt, RIADi keskusega ja muude EKPSi keskustega võimaluste piires, et tagada viitandmete täpsus, õigeaegsus ja kooskõla kõikide RIADis registreeritud residentidest üksuste osas, ja c) tagada võimaluste piires üksuste tunnuste kooskõlaline kasutus muudes andmebaasides, et võimaldada erinevate andmekogumite ühilduvus ja sünkroniseerimine.

3. EKP asutab keskse RIADi keskuse, millel on järgmised ülesanded: a) koordineerida RIADi keskuste tööd, b) jälgida ja vajadusel teha ettepanekuid RIADi juhtimisraamistiku muutmise kohta käesoleva suunise alusel, mida hindab statistikakomitee, c) kontrollida andmekvaliteeti, ja d) kolmandates riikides residendiks olevate üksuste viitandmete haldamine.

Artikkel 4

Viitandmete RIADi sisestamine

1. RKPd kasutavad kõiki võimalikke meetmeid, et kõik asjakohased üksused RIADis õigesti sisestada ja viitavad neile ühetaoliselt RIADi koodi kasutades, olemata nende residentsuse riigist.

2. RKPd haldavad nende liikmesriikide residentidest üksuste viitandmeid ja püüavad võimalikult suurel määral tagada nende õige registreerimise RIADis vastavalt eelnevalt kindlaks määratud tähtaegadele, mille EKP teeb RKPdele kättesaadavaks. Üksuse viitandmete hulka kuuluvad eelkõige selle nimi, juriidilise isiku tunnus või muu asjakohane tunnus, institutsionaalne sektor ja asukohariik ning samuti muud kohustuslikud viitandmete andmeatribuudid, mis on osutatud I ja II lisas.

3. EKP haldab kolmandate riikide residentidest üksuste viitandmeid vastavalt võimalustele. EKP võib sõlmida kahepoolseid kokkuleppeid teatavate liiduväliste RKPdega, nt valdkondliku pädevuse või keeleoskuse põhjustel.

4. Pädevad RKPd kasutavad kogu neile riigisiseselt kättesaadavat teavet, mis tagaks võimalikult suurel määral, et kõikide asjakohaste residentidest üksuste kohta RIADisse kantud viitandmed on täielikud, õiged ja kehtivad. Sel eesmärgil võivad RKPd kasutada kõiki kättesaadavaid teabeallikad, mida nad peavad asjakohaseks, kui sellist teavet saab kasutada määruses (EÜ) nr 2533/98 sätestatud eesmärgil ja ulatuses, tagades kohalduvatel juhtudel konfidentsiaalsuse vastavalt selle määruse artiklile 8.

5. RIAD võimaldab töödelda üksusi ning iga asjakohast üksikut andmeatribuuti käsitlevat teavet, mis on saadud ühest või mitmest allikast. Kahe või enama vastuolulise andmeallika korral määratakse nende prioriteetsus koostamisreegli abil. Pädev RKP aktsepteerib seda standardset koostamisreeglit või otsustab ise asjaomaste andmeallikate prioriteetsuse järjekorra. Kui pädev RKP määrab erineva prioriteetsuse järjekorra, registreerib ta selle RIADis ning EKP kiidab uue prioriteetsuse järjekorra heaks. Pädev RKP võib määrata iga andmeatribuudi jaoks erineva koostamisreegli ning seda hiljem vajadusel muuta. RKPd võivad taotleda oma RIADi keskuse kaudu kokkulepet EKPga klassifitseerimisküsimustes, mida EKP või RKPd peavad tõenäoliselt vastuoluliseks, eriti rahaloomeasutuste sektoriga seoses.

6. Kui kõikide RIADis sisalduvate isikuandmete töötlemisele kohaldatava määruse (EÜ) nr 45/2001 nõuetest ei tulene teisiti, ei kustuta RKPd RIADisse kantud üksusi, et tagada üksuse ja tema elutsükli kande olemasolu RIADis. EKP kehtestab menetluse faktivigade parandamiseks ja teeb selle RKPdele kättesaadavaks.

7. Ükski EKPSi keskpank ei pea teist pädevat RKPd vastutavaks andmete väärkasutuse eest.

Artikkel 5

RIADi koodi ja tunnuste määramine ja haldamine

1. Pädev RKP määrab igale residendist üksusele selle esmaregistreerimisel RIADis RIADi koodi. RKP või EKP võivad anda ajutise RIADi koodi mitte-residentidest üksustele, mis RIADis veel ei esine. RIADi kood ja ajutine RIADi kood peavad olema nõutavas vormingus, mille EKP teeb RKPdele kättesaadavaks.

2. RKPd tagavad, et iga nende poolt määratud RIADi kood on ainukordne, nii et ükski RIADi kood ei ole seotud rohkem kui ühe üksusega ega muutu aja jooksul. Üksused tuvastatakse RIADis kordumatu RIADi koodi abil, et võimaldada sujuvat andmevahetust ja teabevahetust RIADi ja EKPSi vahel ning RIADi ja ühtse järelevalvemehhanismi vahel.

3. Ajutise koodiga RIADisse kantud üksuste puhul hindavad pädevad RKPD korduvate koodide võimalikkust ning määravad RIAD koodi hiljemalt RIADi poolt automaatselt loodud korduvate koodide loetelu saamisele järgneva teise kuu viimasel tööpäeval.

4. EKP määrab RIADi koodi RIADisse kantavatele rahvusvahelistele organisatsioonidele ning töötleb nendega seotud vajalikke viitandmeid.

5. RIADisse kantud üksustel võib olla mitu tunnust ehk „aliast“. Andmeatribuute käsitleva teabe edastamisel märgivad RKPd tunnuse liigi (või lubatavuse korral selle kirjelduse, kui asjaomane tunnuse liik ei sisaldu eelmääratud tunnuseid käsitlevas RIADi loetelus) ning vastava koodi. Samuti tagavad RKPd, et selline teave edastatakse RIADile nõutavas vormingus, mille EKP teeb RKPdele kättesaadavaks.

Artikkel 6

Demograafiliste sündmuste, sektori muudatuste ja äriõiguslike toimingute registreerimine

1. Pädevad RKPd püüavad võimaluste piires registreerida kõik demograafilised sündmused seoses üksustega, mille viitandmed on kantud RIADisse. Nende sündmuste hulka kuuluvad:

a) üksuse loomiskuupäev;

b) üksuse lõpetamiskuupäev;

c) kuupäev, millest alates on üksus mitteaktiivne;

2. Pädevad RKPd teevad mõistlikke jõupingutusi, et edastada uued andmeatribuudid ja nendega seotud muudatused koos väärtuste kehtiva vahemikuga.

3. Pädevad RKPd edastavad kõik muudatused seoses üksuse sektori ümberliigitamisega vastavalt I lisale kohe pärast muudatusest teada saamist või üks kord päevas, kui muudatus puudutab rahaloomeasutuse ümberliigitamist, milles varasem mitte-rahaloomeasutus muutub rahaloomeasutuseks või vastupidi.

Pädevad RKPd esitavad EKP-le kirjaliku selgituse kõikide viivituste kohta rahaloomeasutuse ümberliigitamise ja selle RIADis registreerimise vahel.

4. Pädevad RKPd teevad mõistlikke jõupingutusi, et edastada teave kõikide äriõiguslike toimingute kohta, mis mõjutavad üksuse staatust, näiteks loomine, muudatus (nt kui üksus muutub mitteaktiivseks) või selle üksuse lõpetamine.

Pädevad RKPd registreerivad kooskõlas VI peatükis sätestatud tähtaegadega RIADis kohe pärast nendest teada saamist I lisas loetletud residentidest üksusi puudutavad järgmised äriõiguslikud toimingud:

a) ühinemised uue äriühingu asutamise teel vastavalt määratlusele Euroopa Parlamendi ja nõukogu määruse (EL) 2017/1132 (21) artiklis 90;

b) ühinemised ühendamise teel vastavalt määratlusele Euroopa Parlamendi ja nõukogu määruse (EL) 2017/1132 artiklis 89;

c) jagunemised jaotumise teel vastavalt määratlusele Euroopa Parlamendi ja nõukogu määruse (EL) 2017/1132 artiklis 136;

d) jagunemised uute äriühingute asutamise teel vastavalt määratlusele Euroopa Parlamendi ja nõukogu määruse (EL) 2017/1132 artiklis 155;

e) filiaali likvideerimine.

Artikkel 7

Haldamise ja läbivaatamise põhimõtted

RKPd teevad mõistlikke jõupingutusi, et tagada kõikide andmeatribuutide jooksev haldus ja ajakohastamine. Haldamine hõlmab andmeatribuutide õigeaegset ja tõhusat läbivaatamist.

Artikkel 8

Andmeedastusstandardid

1. RIADisse andmete üleslaadimise kord on kirjeldatud andmevahetuse spetsifikatsioonides, millele RKPdel on juurdepääs. RKPd sisestavad teabe standardse EKPSi liidese abil või veebi kaudu.

2. Enne andmete RIADisse kandmist teostavad RKPd valideerimiskontrollid, et tagada asjaomaste andmete vastavus andmevahetuse spetsifikatsioonidele. RKPd kasutavad töötajate vigade vähendamiseks piisavat kontrollimehhanismi ning veenduvad RIADisse kantud andmete õigsuses ja kooskõlas.

3. Kui RKP-l ei ole võimalik RIADiga tehnilistel põhjustel ühendust saada, kasutavad nad sellisteks olukordadeks ette nähtud erilahendust (contingency facility) või edastavad andmed e-postiga järgmisele aadressile: RIAD-Support@ecb.europa.eu. RKPd tagavad e-postiga edastatud andmete konfidentsiaalsuse vastavalt määruse (EÜ) nr 2533/98 artiklile 8.

4. Andmete edastamisel võivad RKPd kasutada oma riigi tähestikku, kui nad kasutavad ladina tähestikku. Kasutada tuleb Unicode (UTF-8) standardit, et EKP-lt RIADi kaudu saadavas teabes oleks kõik erimärgid esitatud õigesti.

Artikkel 9

Muutmise ja veateated

Kui RIADis registreeritakse uusi andmeid, käivitub automaatkontroll, mis kontrollib esitatud teabe kvaliteeti vastavalt kokkulepitud standarditele ja valideerimisreeglitele. EKP annab RKPdele automaatselt muu hulgas järgmist tagasisidet:

a) kättesaamiskinnitus, mis sisaldab kokkuvõtvat teavet asjaomases andmekogumis töödeldud ja edukalt rakendatud uuenduste kohta; ja/või

b) vigade raport, mis sisaldab üksikasjalikku teavet ebaõnnestunud uuenduste ja valideerimisreeglite kohta.

Vigade raporti saamisel peavad RKPd võtma koheselt meetmeid parandatud teabe edastamiseks.

III PEATÜKK

KONFIDENTSIAALSUS

Artikkel 10

Andmeatribuutide sisu konfidentsiaalsus

1. Vastavalt määruse (EÜ) nr 2533/98 artiklis 8 sätestatud konfidentsiaalsusnõuetele ei avaldata konfidentsiaalseid viitandmeid. Riigi õigusaktide kohaselt avalikest allikatest saadud statistilist teavet ei loeta konfidentsiaalseks ning RIADis salvestatud teabe avaldavad tavaliselt juriidilised isikud, kelle kohta andmed käivad. Viitandmete osas, mida ei koguta EKPSi statistika õigusraamistiku alusel, kehtivad andmeid esitanud asjakohase üksusega sõlmitud lepingu sätted.

2. RKPd märgivad ära iga üksust kirjeldava andmeatribuudi väärtuse konfidentsiaalsuse, valides ühe kolmest eelmääratud väärtusest:

a) „F“– vaba, st ei ole konfidentsiaalne ja võib avalikustada;

b) „N“– andmeatribuudi väärtuse võib avaldada kasutamiseks ainult EKPSis ja institutsioonidele, kellega on sõlmitud vastastikuse mõistmise memorandum, st seda ei või avalikustada üldsusele; või

c) „C“– konfidentsiaalne teave.

3. EKP käitleb esitatud teavet kohaselt konfidentsiaalsust kaitstes, st EKP ei avalikusta teavet tähisega „C“ või „N“. Tähistega „C“ või „N“ tähistatud kvantitatiivsete näitajate osas võib EKP avaldada või levitada suurusklasside vahemikke.

4. LEI väärtus on alati „F“.

5. LEId omavate üksuste järgmiste andmeatribuutide väärtus on alati „F“:

a) nimi;

b) aadress.

6. I lisas osutatud üksuste järgmiste andmeatribuutide väärtus on alati „F“:

a) nimi;

b) institutsionaalne sektor.

IV PEATÜKK

ANDMEKVALITEEDIHALDUS

Artikkel 11

Andmekvaliteet ja sünkroniseerimine

1. Ilma, et see piiraks määrustes (EÜ) nr 2533/98 ja (EL) nr 1071/2013 (EKP/2013/33) sätestatud EKP andmete kontrolli õigust, jälgivad RKPd EKP-le edastatud teabe kvaliteeti ja veenduvad selles vastavalt põhimõtetele, mida kohaldatakse statistika juhtimis- ja kvaliteedi tagamise raamistikus, mis avaldatakse EKP veebilehel.

2. Andmekogumite kavandatud integratsiooni silmas pidades tagavad RKPd, et viitandmed on vastavuses, täielikud ja vastuoludeta. Eelkõige teevad RKPd mõistlikke jõupingutusi, et tagada eri andmekogumites kasutatud viitandmete sünkroniseerimine.

3. Lahkarvamuste korral näiteks üksuste tunnuste või liigitamise või muude küsimuste osas, mis mõjutavad andmekvaliteedihaldust, teeb EKP otsuse pärast konsulteerimist EKPSi statistikakomiteega.

4. Ühe aasta jooksul käesoleva suunise vastuvõtmisest kehtestab EKPSi statistikakomitee andmete kvaliteedi tagamise korra, k.a RIADi kvaliteediaruanne. Edaspidi vaatab ta selle korra läbi iga kolme aasta järel.

V PEATÜKK

KOOSTÖÖ AMETIASUTUSTEGA, MIS EI OLE RKPd

Artikkel 12

Koostöö ametiasutustega, mis ei ole RKPd

1. Kui osa või kõigi II, VI ja VII peatükis nimetatud andmete allikad kuuluvad riigi ametiasutuste pädevusse, mis ei ole RKPd, peavad RKPd sõlmima nende ametiasutustega püsivad koostöökokkulepped, et tagada andmete edastamine käesolevas suunises sätestatud standardite ja nõuete kohaselt, eelkõige andmete kvaliteedi ja konfidentsiaalsuse osas, välja arvatud juhul, kui sama tulemus on juba saavutatud olemasolevate riigi õigusaktide alusel. Kohalduvatel juhtudel võib sellised kokkulepped sõlmida vastastikuse mõistmise memorandumite kujul riikide statistikaasutuste, riiklike pädevate asutuste või muude riiklike ametiasutustega.

2. Kui RKP-l ei ole selle koostöö käigus võimalik II, VI ja VII peatükis kehtestatud nõudeid järgida, kuna asjaomane riiklik ametiasutus ei esita RKP-le vajalikke andmeid või teavet, arutavad EKP ja RKP küsimuse selle ametiasutusega läbi eesmärgiga tagada, et teave tehakse kättesaadavaks vastavalt kohaldatavatele kvaliteedistandarditele ja õigeaegselt.

3. Kui konfidentsiaalsetena märgitud statistilise teabe allikaks on riiklikud ametiasutused, mis ei ole RKPd, kasutab EKP sellist teavet kooskõlas määrusega (EÜ) nr 2533/98.

VI PEATÜKK

ÜKSUSTE VIITANDMETE SISESTAMISE ERISÄTTED

Artikkel 13

Üksuste loetelu avaldamine

EKP avaldab üksuste loetelu:

a) käesolevas peatükis sätestatud asjakohastes statistikareeglites osutatud ulatuses ja viisil; ning

b) vastavalt institutsionaalsete sektorite liigitusele määruse (EL) nr 549/2013 A lisas.

Artikkel 14

Rahaloomeasutuste viitandmete sisestamine

1. Selleks et koostada määruse (EL) nr 1071/2013 (EKP/2013/33) artiklis 4 nimetatud rahaloomeasutuste nimekirja ja seda hallata, kannavad RKPd ettenähtud sagedusega RIADisse käesoleva suunise I lisa 1. ja 2. osas määratletud andmeatribuudid.

2. RKP teeb RIADis märke, kui piiratakse rahaloomeasutuste nimekirjas oleva institutsiooni finantsvahendusalast tegevust, nt hoiuste vastuvõtmist või laenude andmist, eelkõige enne tema likvideerimist ja/või eemaldamist rahaloomeasutuste sektorist.

3. EKP võib perioodiliselt nõuda asjaomaselt RKP-lt täiendavat teavet, mis võimaldab EKP-l jälgida, kas RIADi andmed on kooskõlas rahaloomeasutusi käsitlevate asjakohaste riigi klassifikaatoritega; RKP peab soovitud teabe taotlusele vastama viivitamata.

4. Kui rahaloomeasutus on filiaal, tuleb RIADisse kanda tema seos tema mitte-residendist peakontoriga. Vastupidisel juhul, kui rahaloomeasutus on peakorter, tuleb RIADisse kanda tema seosed oma filiaalidega, mis on residendid teistes eurot rahaühikuna kasutavates liikmesriikides.

5. RKPd ajakohastavad RIADis võimaluse korral I lisa 1. ja 2. osas määratletud rahaloomeasutuste jaoks sätestatud andmeatribuudid kohe, kui toimuvad muutused rahaloomeasutuste sektoris või seniste rahaloomeasutuste andmeatribuutides. Kui see ei ole võimalik, esitavad RKPd EKP-le kirjaliku selgituse muutuse toimumise ja selle RIADisse kandmise aja viivituse kohta.

Artikkel 15

Investeerimisfondide viitandmete sisestamine

1. Selleks et koostada määruse (EL) nr 1073/2013 (EKP/2013/38) artiklis 3 nimetatud investeerimisfondide nimekiri ja seda hallata, kannavad RKPd ettenähtud sagedusega RIADisse käesoleva suunise I lisa 1. ja 2. osas määratletud andmeatribuudid.

2. RIADisse kantakse olemasolu korral investeerimisfondide ja valitsejate vahelised seosed ning allfondi ja katusfondi vahelised seosed.

3. RKPd teatavad kõikidest I lisa 1. ja 2. osas määratletud investeerimisfondide andmeatribuutide muudatustest, eelkõige investeerimisfondina tegutsemise algusest ja lõpust ning kannavad need RIADisse vähemalt kord kvartalis kahe kuu jooksul kvartali lõpust. Puhasväärtuse andmeatribuut ajakohastatakse kõikide investeerimisfondide puhul kord aastas, kahe kuu jooksul aasta lõpust.

Artikkel 16

Finantsvahendusettevõtete viitandmete sisestamine

1. Selleks et koostada määruse (EL) nr 1075/2013 (EKP/2013/40) artiklis 3 nimetatud finantsvahendusettevõtete nimekiri ja seda hallata, kannavad RKPd ettenähtud sagedusega RIADisse I lisa 1. ja 2. osas määratletud andmeatribuudid.

2. RIADisse kantakse olemasolu korral finantsvahendusettevõtete ja nende haldusettevõtete ja asutajate vahelised seosed.

3. RKPd teatavad kõikidest I lisa 1. ja 2. osas määratletud finantsvahendusettevõtete andmeatribuutide muudatustest, eelkõige finantsvahendusettevõtjana tegutsemise algusest ja lõpust, ning kannavad need RIADisse vähemalt kord kvartalis 14 päeva jooksul vastava kvartali lõpust.

Artikkel 17

Maksestatistikas asjakohaste institutsioonide viitandmete sisestamine

Selleks et koostada Euroopa Keskpanga määruse (EL) nr 1409/2013 (EKP/2013/43) (22) artikli 5 lõikes 2 nimetatud maksestatistikas asjakohaste institutsioonide nimekiri ja seda hallata, kannavad RKPd ettenähtud sagedusega RIADisse käesoleva suunise I lisa 1. osas määratletud andmeatribuudid. RKPd teatavad kõikidest nende andmeatribuutide muudatustest, eelkõige maksestatistikas asjakohase institutsioonina tegutsemise algusest ja lõpust, ning kannavad need RIADisse aasta lõpu seisuga kolme kuu jooksul aasta lõpust.

Artikkel 18

Kindlustusseltside viitandmete sisestamine

1. Selleks et koostada määruse (EL) nr 1374/2014 (EKP/2014/50) artiklis 3 nimetatud kindlustusseltside nimekiri ja seda hallata, kannavad RKPd ettenähtud sagedusega RIADisse käesoleva suunise I lisa 1. ja 2. osas määratletud andmeatribuudid. RKPd teatavad kõikidest nende andmeatribuutide muudatustest, eelkõige kindlustusseltsina tegutsemise algusest ja lõpust, ning kannavad need RIADisse vähemalt kord kvartalis kahe kuu jooksul iga kvartali lõpust.

2. Kui kindlustusselts on filiaal, tuleb RIADisse kanda tema seos tema mitte-residendist peakontoriga. Vastupidisel juhul, kui kindlustusselts on peakorter, tuleb RIADisse kanda tema seosed oma filiaalidega, mis on residendid teistes eurot rahaühikuna kasutavates liikmesriikides.

Artikkel 19

Andmekogumite regulaarne avaldamine

1. EKP avaldab igal tööpäeval kell 18.00 Kesk-Euroopa aja järgi oma veebilehel koopia rahaloomeasutuste andmekogumist.

2. EKP avaldab muudatuste edastamise tähtpäevale järgneval neljandal tööpäeval kell 18.00 Kesk-Euroopa aja järgi oma veebilehel koopia investeerimisfondide andmekogumist.

3. EKP avaldab muudatuste edastamise tähtpäevale järgneval teisel tööpäeval kell 18.00 Kesk-Euroopa aja järgi oma veebilehel koopia finantsvahendusettevõtete andmekogumist.

4. EKP avaldab muudatuste edastamise kuule järgneva kuu viimasel tööpäeval kell 18.00 Kesk-Euroopa aja järgi oma veebilehel koopia maksestatistikas asjakohaste institutsioonide andmekogumist.

5. EKP avaldab muudatuste edastamise kuule järgneval neljandal tööpäeval kell 18.00 Kesk-Euroopa aja järgi oma veebilehel koopia kindlustusseltside andmekogumist.

VII PEATÜKK

ÜKSUSTE ASJAKOHASED VIITANDMED MITTEAVALDAVATE ANDMEKOGUMITE JA RÜHMADE JAOKS

Artikkel 20

Üksuste asjakohased viitandmed mitteavaldatavate andmekogumite ja rühmade kohta

Lisaks andmetele, mida on vaja avaldatavate üksuste nimekirjade jaoks, kasutavad täiendavaid üksuste viitandmeid ka mitteavaldatavad andmekogumid. Ülevaade nende andmekogumite jaoks asjakohaste andmeatribuutide kohta on toodud II lisas. Artiklites 21–28 on määratletud II lisas nimetatud andmeatribuutide edastamise tingimused. Eelkõige peavad RKPd tagama erinevates andmekogumites olevate viitandmete täielikkuse ja vastavuse.

Artikkel 21

Individuaalsete bilansikirjete statistika ja individuaalsed rahaloomeasutuste intressimäärad

Pädevad RKPd tagavad, et RIADisse on õigesti kantud teave, mis käsitleb nende euroala krediidiasutuste kogumit, kelle kohta RKPd peavad esitama EKP-le individuaalsete bilansikirjete statistika või individuaalsete rahaloomeasutuste intressimäärade andmed vastavalt Euroopa Keskpanga suunisele EKP/2014/15. EKP teatab RKPdele kogumi koosseisu. Kogumi koosseisu muutudes teevad RKPd vajalikud muudatused RIADisse kantud teabes.

Artikkel 22

Määruse (EL) nr 1333/2014 (EKP/2014/48) jaoks asjakohased viitandmed

Pädevad RKPd tagavad, et RIADisse kantakse viitandmed üksuste kohta, mis on tähistatud määruses (EL) nr 1333/2014 (EKP/2014/48) asjakohaste LEIdega. RKPd sisestavad puuduvad viitandmed, mis on asjakohased määruse (EL) nr 1333/2014 (EKP/2014/48) osas, kümne tööpäeva jooksul EKP-lt sellekohase teate saamisest. EKP teatab kord nädalas, millised LEI andmed on määruse (EL) nr 1333/2014 (EKP/2014/48) jaoks asjakohased. Pädevad RKPd ajakohastavad lisaks vastaspoolte viitandmed, mis on asjakohased määruse (EL) nr 1333/2014 (EKP/2014/48) osas seoses üksustega, mis on kantud RIADisse, niipea kui nad saavad teada ühe või mitme andmeatribuudi muutumisest.

Artikkel 23

Tagatiste haldamiseks asjakohased viitandmed

Pädevad RKPd tagavad tagatiste haldamise seisukohalt asjakohaste üksuste viitandmete kvaliteedi ja usaldusväärsuse ning kannavad RIADisse kõik II lisas loetletud andmeatribuudid, mis on asjakohased selliste üksuste puhul, et pädevad RKPd saaksid kohaselt kontrollida, et rahapoliitika vastaspooled järgivad märkimisväärseid seoseid käsitlevaid norme, mis on sätestatud suunise (EL) 2015/510 (EKP/2014/60) neljanda osa VIII jaotises.

Artikkel 24

Riigieelarve haldussüsteemi osas asjakohased viitandmed

Pädevad RKP teevad mõistlikke jõupingutusi, et kanda RIADisse kõik II lisas loetletud andmeatribuudid üksuste kohta, kes on asjakohased riigieelarve halduses (Treasury Management System,TMS). EKP peab looma TMS tunnused TMSis asjakohastele üksustele.

Artikkel 25

Väärtpaberiosaluste statistika andmebaasi osas asjakohased viitandmed

Pädevad RKPd kannavad RIADisse kõik II lisas loetletud andmed vastaspoolte kohta, mis on asjakohased seoses väärtpaberiosaluste statistika andmebaasiga vastavalt Euroopa Keskpanga määrusele (EL) 2016/1384 (EKP/2016/22) (23) ja suunisele EKP/2013/7 (24). RKPd tagavad, et sellised üksused on seotud väärtpaberiosaluste statistika andmebaasiga ühise kindla tunnuse abil, mis hõlmab kõiki üksusi kõikides sektorites.

Artikkel 26

Väärtpaberite keskandmebaasi osas asjakohased viitandmed

RKPd teevad mõistlikke jõupingutusi, et kanda RIADisse kõik II lisas loetletud andmeatribuudid nende riikide residentidest väärtpaberiemitentide kohta, kes on kantud väärtpaberite keskandmebaasi vastavalt suunisele EKP/2012/21 (25). RKPd tagavad, et sellised üksused on seotud väärtpaberite keskandmebaasiga ühise muutumatu tunnuse abil, mis hõlmab kõiki üksusi kõikides sektorites.

Artikkel 27

AnaCrediti osas asjakohased viitandmed

RKPd tagavad, et RIADisse kantakse viitandmed nende vastaspoolte kohta, mis on asjakohased AnaCrediti osas vastavalt määrusele (EL) 2016/867 (EKP/2016/13) ja suunisele (EL) 2017/2335 (EKP/2017/38). II lisas on esitatud ülevaade asjakohastest andmeatribuutidest, mida nõutakse vastavalt sellele määrusele ja suunisele, sealhulgas kõikide residentidest vastaspoolte kordumatu tähistamine RIADis.

Artikkel 28

Viitandmete sisestamine rühmade kohta

1. RKPd tagavad, et RIADisse kantakse seoseid käsitlevad viitandmeid, mis on vajalikud andmete esitamiseks väärtpaberiosaluste statistika andmebaasi vastavalt määrusele (EL) 2016/1384 (EKP/2016/22), AnaCreditisse vastavalt määrusele (EL) 2016/867 (EKP/2016/13) ning märkimisväärsete seoste hindamiseks vastavalt suunisele (EL) 2015/510 (EKP/2014/60). See teave seoste viitandmete kohta võimaldab süsteemi poolt dünaamiliste rühmastruktuuride koostamist.

2. RKPd esitavad statistilise teabe pangagruppide kohta juriidiliste isikute tasandil, sealhulgas kõik asjaomasesse pangagruppi kuuluvad väljaspool euroala asuvad üksused (vahetud ema- või tütarettevõtjad).

3. RKPd võivad esitada EKP-le teabe mittekontrollitavate üksuste kohta.

4. RKPd võivad täita grupi teabe sisestades grupi mis tahes muud liiki liikmed ja sõltuvad üksused ning nad peavad edaspidi tegema mõistlikke jõupingutusi selle teabe ajakohastamiseks.

5. Vastuolulise teabe korral grupi koosseisu kuuluvate üksuste kohta võtavad pädevad RKPd arvesse selle riigi RKP juhiseid, mille resident on grupi peaettevõtja.

VIII PEATÜKK

LÕPPSÄTTED

Artikkel 29

Muudatuste tegemise lihtsustatud kord

EKP juhatus võib teha käesoleva suunise lisades tehnilisi muudatusi tingimusel, et need ei muuda aluspõhimõtteid ega mõjuta liikmesriikide andmeesitajate aruandluskoormust. EKP juhatus teavitab EKP nõukogu sellisest muudatusest põhjendamatu viivituseta.

Artikkel 30

Jõustumine

Käesolev suunis jõustub päeval, mil sellest teatatakse RKPdele liikmesriikides, mille rahaühik on euro.

Artikkel 31

Adressaadid

Käesolev otsus on adresseeritud eurot rahaühikuna kasutavate liikmesriikide keskpankadele.

Frankfurt Maini ääres, 1. juuni 2018 EKP nõukogu nimel EKP president Mario DRAGHI

(1) 4. aprilli 2014. aasta suunis EKP/2014/15 rahandus- ja finantsstatistika kohta (ELT L 340, 26.11.2014, lk 1).

(2) Euroopa Keskpanga 26. novembri 2014. aasta määrus (EL) nr 1333/2014 rahaturgude statistika kohta (EKP/2014/48) (ELT L 359, 16.12.2014, lk 97).

(3) Euroopa Keskpanga 18. mai 2016. aasta määrus (EL) 2016/867 granulaarsete krediidi- ja krediidiriski andmete kogumise kohta (EKP/2016/13) (ELT L 144, 1.6.2016, lk 44).

(4) Euroopa Keskpanga 19. detsembri 2014. aasta suunis (EL) 2015/510 eurosüsteemi rahapoliitika raamistiku rakendamise kohta (ülddokumentatsiooni suunis) (EKP/2014/60) (ELT L 91, 2.4.2015, lk 3).

(5) Avaldatud EKP veebilehel.

(6) Nõukogu 23. novembri 1998. aasta määrus (EÜ) nr 2533/98 statistilise teabe kogumise kohta Euroopa Keskpanga poolt (EÜT L 318, 27.11.1998, lk 8).

(7) EKP 23. novembri 2017. aasta suunis (EL) 2017/2335 granulaarsete krediidi- ja krediidiriski andmete kogumise korra kohta (EKP/2017/38) (ELT L 333, 15.12.2017, lk 66).

(8) Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(9) Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).

(10) Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (ELT L 176, 27.6.2013, lk 1).

(11) Euroopa Parlamendi ja nõukogu 21. mai 2013. aasta määrus (EL) nr 549/2013 Euroopa Liidus kasutatava Euroopa rahvamajanduse ja regionaalse arvepidamise süsteemi kohta, (ELT L 174, 26.6.2013, lk 1).

(12) Nõukogu 15. märtsi 1993. aasta määrus (EMÜ) nr 696/93 statistiliste üksuste kohta ühenduse tootmissüsteemi vaatlemiseks ja analüüsimiseks (EÜT L 76, 30.3.1993, lk 1).

(13) Rahvusvaheline finantsaruandlusstandard (IFRS) 10 Konsolideeritud finantsaruanded, Rahvusvaheliste Finantsaruandlusstandardite Sihtasutus.

(14) Nõukogu 15. oktoobri 2013. aasta määrus (EL) nr 1024/2013 millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).

(15) Avaldatud Rahvusvahelise Standardiorganisatsiooni (ISO) veebilehel www.iso.org.

(16) Euroopa Keskpanga 24. septembri 2013. aasta määrus (EL) nr 1071/2013 rahaloomeasutuste sektori bilansi kohta (EKP/2013/33) (ELT L 297, 7.11.2013, lk 1).

(17) Euroopa Keskpanga 18. oktoobri 2013. aasta määrus (EL) nr 1073/2013 investeerimisfondide varade ja kohustuste statistika kohta (EKP/2013/38) (ELT L 297, 7.11.2013, lk 73).

(18) Euroopa Keskpanga 18. oktoobri 2013. aasta määrus (EL) nr 1075/2013 väärtpaberistamise tehingutes osalevate finantsvahendusettevõtete varade ja kohustuste statistika kohta (EKP/2013/40) (ELT L 297, 7.11.2013, lk 107).

(19) Euroopa Parlamendi ja nõukogu 25. novembri 2015. aasta direktiiv (EL) 2015/2366 makseteenuste kohta siseturul ning direktiivide 2002/65/EÜ, 2009/110/EÜ ja 2013/36/EL ning määruse (EL) nr 1093/2010 muutmise ning direktiivi 2007/64/EÜ kehtetuks tunnistamise kohta (ELT L 337, 23.12.2015, lk 35.)

(20) Euroopa Keskpanga 28. novembri 2014. aasta määrus (EL) nr 1374/2014 kindlustusseltside statistikaaruandluse nõuete kohta (EKP/2014/50) (ELT L 366, 20.12.2014, lk 36).

(21) Euroopa Parlamendi ja nõukogu 14. juuni 2017. aasta direktiiv (EL) 2017/1132 äriühinguõiguse teatavate aspektide kohta (ELT L 169, 30.6.2017, lk 46).

(22) Euroopa Keskpanga 28. novembri 2013. aasta määrus (EL) nr 1409/2013 maksestatistika kohta (EKP/2013/43) (ELT L 352, 24.12.2013, lk 18).

(23) Euroopa Keskpanga 2. augusti 2016. aasta määrus (EL) 2016/1384 millega muudetakse määrust (EL) nr 1011/2012 (EKP/2012/24) väärtpaberiosaluste statistika kohta (EKP/2016/22) (ELT L 222, 17.8.2016, lk 24).

(24) 22. märtsi 2013. aasta suunis EKP/2013/7 väärtpaberiosaluste statistika kohta (ELT L 125, 7.5.2013, lk 17).

(25) 26. septembri 2012. aasta suunis (EKP/2012/21) väärtpaberite keskandmebaasi andmekvaliteedihalduse raamistiku kohta (ELT L 307, 7.11.2012, lk 89).

I LISA ASUTUSTE JA FILIAALIDE REGISTER (RIAD) – NIMEKIRJAD AVALDAMISEKS 1. OSA Avaldamiseks koostatavate andmekogumite jaoks edastatavad andmeatribuudid Andmeatribuudi nimetus (1) Asjakohane järgmiste üksuste nimekirjade jaoks: RAd Investeerimisfondid FVCd Maksestatistikas asjakohased institutsioonid (1) Kindlustusseltsid Liik Ajakohastamise sagedus Liik Ajakohastamise sagedus Liik Ajakohastamise sagedus Liik Ajakohastamise sagedus Liik Ajakohastamise sagedus Tunnused — RIADi kood (RIAD code) M d M q M q M a M q — Riigisisene tunnus (kui on) (National identifier, as available) M d O q M q M a M q — EGR kood (EGR code) O d O q — LEI (kui on) (LEI, as available) M d M q M q M a M q — Panga tunnuskood (BIC) (Bank identifier code, BIC) O d — ISIN-koodid (kui on) (ISINs, as available) O m M q M q O q Nimetus (Name) M d M q M q M a M q Residentsuse riik (Country of residence) M d M q M q M a M q Aadress (***) (Address) M d O q O q M a M q Õiguslik vorm (***) (Legal form) M d O q O q O a O q Börsil noteerituse tähis (Flag Listed) M d M q M q O a M q Järelevalve liik (Type of supervision) M d M q M q M a M q Aruandlusnõuded (Reporting requirements) M d M q M q M a M q Krediidiasutuse tegevusloa liik (Type of banking licence) M d O a Õiguslik organisatsioon (Legal set-up) M q Tähis UCITSiga vastavuse kohta (Flag UCITS compliance) M q Allfondi tähis (Flag Sub-fund) M q Ülekande liik (Type of transfer) M q Investeerimisfondi liik (Type of Investment Funds) M q Investeerimisfondide investeerimispoliitika (Investment policy for IFs) M q Makseteenuse pakkuja tähis (Flag Payment service provider, PSP) M a Maksesüsteemi käitaja tähis (Flag Payment system operator, PSO) M a Väikese PSP tähis (Flag small PSP) M a Erandiga PSP tähis (Flag PSP derogation granted) M a PSP tegevusloa liik (Type of PSP license) M a PSP geograafiline ulatus (PSP geographical scope) M a Institutsionaalne sektor (Institutional sector) M d M q M q M a M q Institutsionaalse sektori allsektorid (Institutional sector details) M d M q M q M a M q Institutsionaalse sektori kontroll (Institutional sector control) M d M q M q M a M q NACE kood (NACE code) M d M q M q O a M q Geograafiline asukoht (***) (Geographic location, NUTS) M d O q O q M a M q Riigisisene tööhõive (1) (Employment domestic) O a O a O a O a O a Bilanss (EKP määrus) riigisisene (1) (Balance sheet total (ECB Regulation) domestic) M a O (2) a Netovara, riigisisene (1) (Net assets domestic) O a M a Kindlustuspreemiate brutosumma, riigisisene (1) (Gross premiums written domestic) M a Töötajad kokku (2) (Total employment) O a O a O a O a O a Bilanss kokku (2) (Total balance sheet) M a O a O a O (2) a Kindlustuspreemiate brutosumma (2) (Gross premiums written) M a Loomise kuupäev (Birth date) O d O q O q O a O q Lõpetamise kuupäev (Closure date) M d M q M q M a M q Tähis „Mitteaktiivne“ (Flag „IsInactive“) M d M q M q M a M q Likvideerimise tähis (Flag „Is under liquidation“) M d O q M q M a M q Nõutavad vastaspooled FVC algataja (Originator of FVC) M q Valitsev ettevõtja (kui on) (Management company, as applicable) M q M q Peakontor (Headquarters) M d M q Asjakohasus: M (kohustuslik), O (valikuline), tühi (ei kohaldu). Sagedus: a (aasta), q (kvartal), m (kuu) d (päev/kohe muutumisel). Tähtaeg: aastaandmete esitamise tähtaeg on (kui mujal ei ole sätestatud teisiti) üks kuu pärast vaatluskuupäeva. 2. OSA Üksuste vaheliste seoste liigid Liik Ajakohastamise sagedus 1. Ettevõttesisesed seosed Juriidiliste üksus(t)e ja ettevõtja vahelised seosed. O — 2. Kontsernisisesed seosed Juriidiliste üksuste vaheline kontrolli seos M (c) q Juriidiliste üksuste vaheline omandiseos (mittekontrollitud) O q 3. Muu seos Algataja ja selle FVC vaheline seos M q Fondivalitseja ja selle FVC/investeerimisfondi (f) (***) vaheline seos M q Mitte-residendist filiaali ja selle residendist peakontori vaheline seos M q (d) Residendist filiaali ja selle mitte-residendist peakontori vaheline seos M q Allfondi ja katusfondi vaheline seos (***) M q Üksuse ja selle kõrgeima tasandi emaettevõtja vaheline seos (e) (***) M m (1) (+) välja arvatud mitte-residentidest filiaalid (või peakorterid). (2) (++) sealhulgas mitte-residentidest filiaalid (kui on). (***) kui on. (1) Maksestatistikas asjakohaste institutsioonide loetelu võib kattuda rahaloomeasutuste loeteluga. (2) See teave tuleb esitada vähemalt ühe muutuja kohta, olenevalt andmete kogumise süsteemist. (c) ainult pangagruppidele, mille peakontor on euroalal, ja vastaspooltele määruse (EL) 2016/867 (EKP/2016/13) alusel; muul juhul vabatahtlik. (d) vähemalt kord kvartalis, olenevalt sektorist. (e) ainult AnaCredit suhtes asjakohastele üksustele. (f) v.a isevalitsevad ettevõtjad. (***) kui on.